บอร์ดสิ่งแวดล้อม เห็นชอบขึ้นทะเบียนพื้นที่ชุ่มน้ำแม่น้ำสงครามตอนล่าง หรือ Ramsar Site แห่งที่ 15 ของประเทศไทย
นางรวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม (สผ.) กล่าวภายหลังการประชุมคณะกรรมการสิ่งแวดล้อมแห่งชาติ ครั้งที่ 3/2562 ที่มี พลเอก ประวิตร วงษ์สุวรรณ รองนายกรัฐมนตรี เป็นประธาน ว่า ที่ประชุมคณะกรรมการสิ่งแวดล้อมแห่งชาติ มีมติเห็นชอบเดินหน้าขึ้นทะเบียนพื้นที่ชุ่มน้ำแม่น้ำสงครามตอนล่างที่มีความสำคัญระหว่างประเทศ (Ramsar Site) แห่งที่ 15 ของประเทศไทย เนื่องจากทรัพยากรธรรมชาติและสิ่งแวดล้อมพื้นที่ลุ่มน้ำสงครามมีความเปลี่ยนไปค่อนข้างมาก โดยเฉพาะภัยคุกคามต่อพื้นที่ 3 อย่าง คือ การทำการเกษตรที่ไม่เป็นมิตรต่อสิ่งแวดล้อม การประมงที่ไม่ยั่งยืน และการใช้ประโยชน์ที่ดินที่ไม่เหมาะสม จึงดึงชุมชนเข้ามามีส่วนร่วมเพื่อการจัดการทรัพยากรน้ำและฟื้นฟูระบบนิเวศพื้นที่ชุ่มน้ำแม่น้ำสงครามตอนล่าง โดยสำนักงานนโยบายและแผนทรัพยากรธรรมชาติและสิ่งแวดล้อม (สผ.) จะเสนอสำนักเลขาธิการอนุสัญญาว่าด้วยพื้นที่ชุ่มน้ำโลกพิจารณาต่อไป         ทั้งนี้ ยังมีมติเห็นชอบโครงการหรือกิจการที่อาจก่อให้เกิดผลกระทบต่อชุมชนอย่างรุนแรง (EHIA) ทั้งด้านคุณภาพสิ่งแวดล้อม ทรัพยากรธรรมชาติ และสุขภาพ // โครงการพัฒนาท่าเรืออุตสาหกรรมมาบตาพุด ระยะที่ 3 ของการท่าเรือแห่งประเทศไทย // โครงการรถไฟความเร็วสูงสายกรุงเทพฯ–เชียงใหม่ ระยะที่ 2 พิษณุโลก–เชียงใหม่ (ภายใต้ โครงการศึกษาและออกแบบรถไฟความเร็วสูง สายกรุงเทพฯ–เชียงใหม่ ระยะที่ 2 พิษณุโลก–เชียงใหม่) ของสำนักงานนโยบายและแผนการขนส่งและจราจร           นอกจากนี้ ยังเห็นชอบโครงการอาคารเช่าสำหรับผู้มีรายได้น้อย ของการเคหะแห่งชาติ จังหวัด คือ ลำปาง // อุบลราชธานี // สุรินทร์(สลักได) // ลพบุรี ระยะที่ 1และระยะที่ 2 สมุทรปราการ (บางพลี) รวมถึง โครงการอาคารเช่าสำหรับผู้มีรายได้น้อยถึงปานกลางของการเคหะแห่งชาติ จังหวัดชลบุรี (ห้วยกะปิ) ซึ่งทุกโครงการที่ผ่านความเห็นชอบจะนำเสนอคณะรัฐมนตรีพิจารณาต่อไป